钦定古今图书集成/理学汇编/学行典/第267卷 > 章察
## 钦定古今图书集成/理学汇编/学行典/第267卷 > 章察

按《宋史隐逸传》：“章察，字隐之，成都双流人。少孤，鞠于
兄嫂，以所事父母事之。博通经学，尤长《易》《太元》，著《发
隐》三篇，明用蓍索道之法，知以数寓道之用，三摹九
据始终之变。蜀守蒋堂、杨察、张方平、何郯、赵抃咸以
逸民荐，一赐粟帛，再命州助教，不就。嘉祐中，赐号冲
退处士。王素时为州，因更其所居之乡曰处士，里曰”
通儒，坊曰冲退。察由是益以道自裕，尊生养气，忧喜
是非，亦不以挠其心形。尝访里人范百禄，谓曰：“子辟谷二十馀年，今强力尚足，子亦尝知以气治疾之说
乎？”百禄因从扣《太元》，察为解述大旨，再复攡词曰：“人
之所好而不足者，善也；所丑而有馀者，恶也。君子能
强其所不足，而拂其所有馀，大元之”道几矣。此子云
仁义之心，予之于大元也，述斯而已。若苦其思，艰其
言，迂溺其所以为数，而忘其仁义之大，是恶足以语
夫道哉！熙宁元年卒，年七十六。子祀，亦好古学，尝应
行义敦遣诏。仍世有隐德，其所居犹存。